“ANGKEL, diak la ketdi agbiddut, sika daydiay pagpiespiestaanda iti You Tube!” kasla mangmangngeg pay laeng ni Sir Braulio dayta a kinuna itay ni Lito, ti second year nga anak ti kasinsinna.
Panagriknana, kasla nairusod kenkuana ti sangabuntuon a lunod. No agpayso ti nasao ni Lito, nagwaras la ketdin ti damag.
Nalagipna ti napukaw a selponna. Ania la ketdin a pannakalipatna a nangunas iti pakalaglagipanna ken ni Ma. Christine!
Dina ammo no sumrek pay kadayta nga aldaw iti eskuela. Dinan mapagsusurot ti aramidna. Adda dita a maitalimudok ti imatangna kadagiti agsabsabong nga orkidia ni mamangna. Kasla sapsapulenna kadagiti agduduma a marisna a sabsabong ti sungbat iti agdama a parikut a sangsanguenna.
Simrek met laeng iti pagadalan idi mapagkalmana ti riknana. Mamin-ano met laengen a paglibakanna ti adda iti internet! Saan a siak dayta! kunaenna no adda agdamag. Naglaka ti agedit iti rupa! Pakana la dayta dagiti mapaspasakitak, kunaennanto pay.
ALUSIISEN iti iddana ni Sir Braulio. Ballikid a ballikid. Manon nga istik ti sigarilio— nasursuronan ti agsusop sipud sineknan ti parikut— ti naibusna? Ditoy Cabaybay, awanen ti di makaammo iti damag iti internet. Awan mamaay ti panagulbodna. Ad-adda a patien dagiti umili ti nakitada a buya iti You Tube.
Ti pay dakesna, addan iti ikub ti DSWD ni Ma. Christine. Impudno daytoy nga agpayso ti adda iti internet— a naidownloaden ti kaaduan nga adda personal computerna ken dagiti haytek ti selponna.
Dina kayat a dumanon iti dibision ti kaso. Agingga iti mabalin, solbarenna ti parikut.
“DAYAWMI ti inrurumenmo, Mistro! Rumbeng nga agbayadka!” kasla maitubtubong pay laeng a rebentador iti lapayag ni Sir Braulio dayta a kinuna dagiti nagannak ni Ma. Christine idi napanna kinasarita dagitoy.
“Uray kastoy laeng ti panagbiagmi, Mistro, adda met dayawmi!” naitebbag pay. “Nasaysayaat laengen a pumanawka ita ta makapagpanunotak pay!”
Inyal-aludoyna ti pimmanaw. Ania nga agpayso ti maaramidanna no agpagunggan ti ama ni Ma. Christine? Iti tantiana, kabaelanna daytoy. Ngem addanto pay ngata labanna no pagaaduanda?
Nalagipna ti aginakbay a banglo nga inyeg ni Ma. Christine iti daydi aldaw nga idadatagna iti opisinana. Ngem ita, kasla anglem daytoy a mangsuksuknor iti kinataona; anglem a mangbalbaliktad iti rusokna; anglem a mangbugbugiaw iti nasimbeng a panunotna.
Mabainen a rummuar. Agpuppupok lattan iti balayda. Nabaybay-annan dagiti obligasionna. Ita, nagbalin a napatak ti ladawan dagiti adun a babbai a naglabas kenkuana. Kasla makitkitana dagiti nabuslon a lua dagitoy; lua nga ita ket kasda la naurnong a sidadaanen a manglemmes kenkuana.
Natibker ti pagtaktakderan dagiti nagannak ken ni Ma. Christine. Inkarianna dagitoy iti dakkel a gatad tapno agulimekda laeng— kas kadagiti immuna– ngem natangken ti pangngeddengda. Masapul nga ikarona ti nagbasolanna. Kasano nga irasonna a nagayatan met ni Ma. Christine ti napasamak? Asino ti mamati?
Asawaennan sa laengen ni Ma. Christine? Ngem awan metten sumgar a dutdotna itoy. Inyanuden ti dalluyon ti aginakbay a banglona!
“NAPANEKNEKAN ditoy a pangukoman a sika, Braulio Gayaman, ket nagbasol iti panangrames. Gapu itoy, masentensiaanka iti…”
“Saan!” kasla mangmangngeg pay laeng ni Sir Braulio ti eksena itay iti korte. Ngem ania pay ti mamaay ti ikkisna? Addan ditoy likudan dagiti rehas: nailet, adu ti lamok, kasla nabungsot a kanayon ti aglawlaw… Ditoy, awanen a makitana ti pagaayatna a buya iti baybay wenno mangeg ti samiweng nga abbukayen dagiti agbangon ken agbettak a dalluyon.#
ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn